Lietuvos aviacijos muziejus

Lietuvos aviacijos muziejus – Kauno pietinėje dalyje, Aleksote, (Veiverių gt. 132) įsikūręs muziejus. Muziejaus steigėjas – Lietuvos Respublikos kultūros ministerija.

 Istorija 
Lietuvos aviatoriai 1971 m. pradėjo kurti visuomeninį Sportinės aviacijos muziejų, atidarytą 1983 m. Jo pagrindu Lietuvos kultūros ministerija 1990 m. vasario 19 d. įsteigė Lietuvos technikos muziejų. 1995 m. vasario 1 d. muziejus pavadintas Lietuvos aviacijos muziejumi.

Nuo 1991 m. Stepono Dariaus ir Stasio Girėno gimtosios sodybos Žemaitijoje tapo Lietuvos aviacijos muziejaus padaliniais, papildytais Žemaitijos etnografiniais eksponatais.

 Muziejus 
Lietuvos aviacijos muziejuje kaupiami su aviacijos tematika susiję eksponatai, kurių surinkta beveik 20 tūkstančių. Iš jų daugiau nei 40 skraidymo aparatų. Didelių gabaritų orlaiviai bei priešgaisrinės gelbėjimo tarnybos technika eksponuojama 2 ha ploto atviroje lauko aikštelėje. Muziejuje eksponuojama Lituanicos kopija, lietuviški ir Lietuvoje naudoti sklandytuvai, B.Oškinio sklandytuvų kolekcija. Lankytojai gali apžiūrėti Lietuvoje naudotus sportinius lėktuvus, Lietuvos ir Lenkijos karinių oro pajėgų lėktuvus, sraigtasparnius, aviacinių variklių kolekciją, lėktuvų modelius, akrobatinį lėktuvą JAK-50, pasėdėti lėktuvo An-2 ir sraigtasparnio Mi-8 treniruoklių kabinose. Muziejuje įrengta simbolinė S.Dariaus ir S.Girėno kripta, Lietuvos karo aviacijos vado A.Gustaičio atminimo kambarys.

Muziejaus konferencijų salėje vyksta paskaitos, susitikimai, demonstruojami videofilmai aviacine tematika.http://www.muziejai.lt/Prev_vers/kaunas/aviacijos_muziejus.htm#darbo_laikas Lietuvos aviacijos muziejus 2010 m. rugsėjo 29 d. Lietuvos Respublikos Vyriausybės nutarimu Lietuvos aviacijos muziejui perduoti Lietuvos karinėms oro pajėgoms priklausę  transporto lėktuvas AN-26B ir mokomasis lėktuvas L-39C.http://www3.lrs.lt/pls/inter3/dokpaieska.showdoc_l?p_id=382242&p_query=&p_tr2= LR Vyriausybės 2010 m. rugsėjo 29d. nutarimas Nr.1385 Dėl orlaivių perdavimo

Šalia muziejaus pastatytame Aviatorių memoriale minimi istoriniai įvykiai, pagerbiamas Lietuvos aviatorių atminimas. Lietuvos aviacijos muziejus leidžia aviacijos metraštį „Plieno sparnai“. Muziejus yra aviacijos istorijos tyrimų koordinacinis centras Lietuvoje.

 Galerija 

 Šaltiniai 

 Nuorodos 

 Lietuvos aviacijos muziejaus tinklalapis 

Kategorija:Kauno muziejai
Kategorija:Lietuvos aviacija
Kategorija:Lietuvos kariuomenės Karinės oro pajėgos
Kategorija:Lietuvos transporto muziejai